2020. gada 30. jūnijā Noteikumi Nr. 420

Rīgā (prot. Nr. 42 24. §)

**Komercakta un vispārējā parauga akta sastādīšanas kārtība**

Izdoti saskaņā ar

Dzelzceļa pārvadājumu likuma

71. panta trešo daļu

**I. Vispārīgie jautājumi**

1. Noteikumi nosaka komercakta un vispārējā parauga akta sastādīšanas kārtību.

2. Komercaktu (1. pielikums) sastāda, ja apstākļi, kas Dzelzceļa pārvadājumu likumā noteiktajos gadījumos ir par pamatu komercakta sastādīšanai, varēja iestāties no brīža, kad krava, bagāža vai kravas bagāža pieņemta pārvadāšanai, līdz brīdim, kad tā izsniegta kravas, bagāžas vai kravas bagāžas saņēmējam (turpmāk – saņēmējs).

3. Komercaktu sastāda saskaņā ar šiem noteikumiem. Par komercakta sastādīšanu pārvadātājs izdara ierakstu pavadzīmes attiecīgajā ailē. Komercaktu noformē papīra formā vai elektroniska dokumenta veidā.

4. Vispārējā parauga aktu (2. pielikums) sastāda saskaņā ar šiem noteikumiem. Vispārējā parauga aktu noformē papīra formā vai elektroniska dokumenta veidā.

5. Ja vispārējā parauga aktu sastāda pārvadāšanas ceļā un pievieno pavadzīmei, par vispārējā parauga akta sastādīšanu pārvadātājs izdara ierakstu pavadzīmes attiecīgajā ailē.

6. Pārvadātāji, kuri piedalās pārvadājumā, var vienoties par papildu nosacījumiem elektroniskā komercakta un vispārējā parauga akta tehniskajā noformēšanā un apritē, ciktāl tie nav pretrunā šiem noteikumiem.

**II. Komercakta sastādīšanas kārtība**

7. Pārvadātājs sastāda komercaktu šādos termiņos:

7.1. kravas izkraušanas dienā, ja koplietošanas vietās kravu izkrauj pārvadātājs vai saņēmējs ar pārvadātāja līdzdalību;

7.2. kravas izsniegšanas dienā, ja apstākļi, kas kļuvuši par pamatu komercakta sastādīšanai, tiek konstatēti pēc tam, kad koplietošanas vietās kravu izkrāvis pārvadātājs;

7.3. kravas izkraušanas dienā, ja koplietošanai neparedzētās vietās kravu izkrauj saņēmējs, piedaloties pārvadātājam, turklāt kravas pārbaude tiek veikta izkraušanas gaitā;

7.4. vagona taras masas pārbaudes dienā, ja pēc kravas izkraušanas vagona taras masu pārbauda uz vagonu svariem;

7.5. dienā, kad konstatēti apstākļi, kurus apliecina ar komercaktu, ja komercakts tiek sastādīts pārvadāšanas ceļā.

8. Komercaktu sastāda katram sūtījumam atsevišķi neatkarīgi no vagonu skaita sūtījumā.

9. Saņēmējs ir tiesīgs pieprasīt, lai pārvadātājs līdz kravas izkraušanas beigām pārbauda samirkušās vai sabojājušās kravas vietas un sastāda komercaktu par šādas vietas pārbaudes rezultātiem arī tad, ja pārvadātājs izsniedzis kravu, neveicot kravas pārbaudi, bet saņēmējs konstatē:

9.1. pēc segtā tipa vagona vai konteinera atvēršanas – kravas bojājumu vai bojāšanos samirkšanas dēļ, kuru izraisījis vagona vai konteinera slēpts defekts;

9.2. pēc refrižeratorvagona atvēršanas – kravas bojāšanos, kuras raksturs liecina par to, ka krava varēja sabojāties pārvadāšanas ceļā, jo pārvadātājs refrižeratorvagonā nebija nodrošinājis atbilstošu temperatūras režīmu un ventilāciju.

10. Ja maršruta vai grupveida sūtījumā pārvadājamo kravu izsniedz vairāku dienu laikā, par katrā kalendāra diennaktī izkrautajiem vagoniem sastāda pārejas komercaktu, bet maršruta vai vagonu grupas pēdējā vagona izkraušanas dienā sastāda kopsavilkuma komercaktu, kurā ieraksta pārejas komercaktos norādītās ziņas par katru vagonu. Pārejas un kopsavilkuma komercaktu noformē saskaņā ar šiem noteikumiem. Plombas (slēgplombas) un dokumentus pievieno pārejas komercaktiem, bet saņēmējam izsniedz kopsavilkuma komercakta eksemplāru.

11. Izsniedzot sakrautā, sabērtā vai ielietā veidā pārvadājamo vienāda nosaukuma kravu, kuru viens un tas pats nosūtītājs adresē vienam un tam pašam saņēmējam un kura pienākusi darbderīgos vagonos bez nozaudēšanas pārvadāšanas ceļā vai zuduma pazīmēm un ar nebojātām nosūtītāja plombām (slēgplombām), par kravas masas pārpalikumiem vai iztrūkumiem, kas konstatēti, veicot atsevišķu sūtījumu pārbaudes vienas kalendāra diennakts laikā, sastāda vienu komercaktu.

12. Pārpalikumu vai iztrūkumu sakrautā, sabērtā vai ielietā veidā pārvadājamai un pārvadāšanas ceļā pārkraujamai kravai, kuru iekrāvis viens un tas pats nosūtītājs un kura adresēta vienam un tam pašam saņēmējam un pienākusi darbderīgos vagonos bez nozaudēšanas pārvadāšanas ceļā vai zuduma pazīmēm, nosaka pēc visas vienlaikus izsniegtās kravas partijas pārbaudes rezultātiem, un par to sastāda vienu komercaktu.

13. Ja ar vienu pavadzīmi krava tiek pārvadāta vairākos vagonos, bet pārvadātājs ir pārbaudījis kravu tikai šā sūtījuma vienā vai vairākos atsevišķos vagonos, komercaktā norāda:

13.1. pārbaudītajam vai pārbaudītajiem vagoniem – faktisko masu un kravas masu, kāda norādīta vagonu sarakstā (kas ir neatņemama pavadzīmes sastāvdaļa);

13.2. pārējiem vagoniem – kravas masu, kas norādīta vagonu sarakstā.

14. Komercaktu sastāda trijos eksemplāros. Divi eksemplāri ar pielikumiem paliek pie pārvadātāja, kas sastādījis komercaktu, bet trešo eksemplāru:

14.1. pievieno pavadzīmei, ja komercakts sastādīts pārvadāšanas ceļā;

14.2. izsniedz saņēmējam, ja komercakts sastādīts galastacijā.

15. Ja pārvadāšanas ceļā tika sastādīts komercakts un ziņas tajā atbilst kravas faktiskajam daudzumam un stāvoklim galastacijā, jaunu komercaktu nesastāda un pavadzīmei pievienotā komercakta 19. ailē izdara ierakstu par to, ka kravas stāvoklis atbilst šā komercakta ziņām. Ja galastacijā konstatē, ka pārvadāšanas ceļā sastādītā komercakta ziņas neatbilst kravas faktiskajam daudzumam un stāvoklim, sastāda jaunu komercaktu.

16. Ja pārvadāšanas ceļā sastādīti vairāki komercakti, kuros ziņas par kravas stāvokli nesakrīt, pārvadātājs galastacijā sastāda jaunu komercaktu. Šajā gadījumā galastacijā saņēmējam izsniedz tikai pēdējā komercakta eksemplāru.

17. Ja pārvadāšanas ceļā sastādīts komercakts par kravas iztrūkumu, bojājumu vai bojāšanos darbderīgā vagonā vai konteinerā ar nebojātām nosūtītāja plombām (slēgplombām) vai ar nebojātu nosūtītāja krāvumu vaļējā ritošajā sastāvā, pārvadātājs galastacijā šo komercaktu izsniedz saņēmējam neatkarīgi no tā, vai saņēmējam izsniegts kravas izsniegšanas laikā sastādītais komercakts.

18. Ja krava tiek pārvadāta aizplombētā vagonā vai konteinerā, no tā noņemtās plombas pievieno tam komercakta eksemplāram, kas paliek pie pārvadātāja, kurš to sastādījis.

19. Ja kravas nozaudēšana, bojājums (bojāšanās) vai iztrūkums varēja notikt vagona vai konteinera bojāšanas (bojājuma) dēļ, līdztekus komercaktam sastāda aktu par vagona vai konteinera tehnisko stāvokli un pievieno komercaktam.

20. Ja komercakta veidlapu drukā uz vairākām lapām, katru komercakta lapu numurē, paraksta un iespiež pārvadātāja kalendāra spiedogu komercakta sastādīšanas stacijā, bet katras lapas augšējā daļā norāda komercakta numuru. Visas komercakta lapas pēc tā sastādīšanas tiek sastiprinātas kopā.

21. Ja komercakta ailēs nepietiek vietas ziņu ierakstīšanai, pārvadātājs ailes ziņas ieraksta papildu lapā, kura tiek piestiprināta komercaktam un kļūst par tā sastāvdaļu. Papildu lapu izmēram jābūt tādam pašam kā komercaktam. Atbilstošajās komercakta ailēs izdara atzīmi "Ziņas skatīt papildu lapā". Katras papildu lapas augšējā daļā norāda komercakta numuru. Katru papildu lapu paraksta personas, kas parakstījušas komercaktu, un iespiež pārvadātāja kalendāra spiedogu.

22. Ja pavadzīmei nav pievienots pārvadāšanas ceļā sastādītais komercakts, pārvadātājs, izkraujot vai izsniedzot kravu, sastāda jaunu komercaktu.

23. Pārvadātājs komercaktu izsniedz saņēmējam pēc pieprasījuma.

24. Saņēmējs deviņu mēnešu laikā no kravas izsniegšanas dienas var pieprasīt, lai pārvadātājs izsniedz sastādīto komercaktu.

25. Ja pārvadātāja pārstāvis galastacijā atsakās sastādīt komercaktu, saņēmējs šādos termiņos var iesniegt pārvadātājam rakstisku iesniegumu, pieprasot sastādīt komercaktu:

25.1. pirms kravas izvešanas no koplietošanas vietām, ja kravu izkrauj pārvadātājs;

25.2. diennakts laikā pēc kravas pārbaudes, kurā piedalījies pārvadātāja pārstāvis, ja koplietošanas vietās vai koplietošanai neparedzētās vietās kravu izkrauj saņēmējs.

26. Atbildi uz saņēmēja iesniegumu par ātrbojīgām kravām pārvadātājs sniedz diennakts laikā, bet par pārējām kravām – ne vēlāk kā triju diennakšu laikā pēc iesnieguma saņemšanas.

27. Saņemot papildnosūtāmo kravas daļu, saņēmējs nodod komercaktu pārvadātājam. Komercakts paliek pie pārvadātāja, tajā izdara atzīmi par papildnosūtāmās kravas daļas izsniegšanu, norādot izsniegšanas datumu.

**III. Vispārējā parauga akta sastādīšanas kārtība**

28. Vispārējā parauga aktu paraksta vismaz divas personas, kuras piedalījušās to apstākļu apliecināšanā, kas bija par pamatu akta sastādīšanai.

29. Nosūtītājs vai saņēmējs var piedalīties vispārējā parauga akta sastādīšanā un to parakstīt, ja krava, vagons vai konteiners atrodas nosūtītāja vai saņēmēja pārziņā un ir konstatēti apstākļi, kurus apliecina ar vispārējā parauga aktu.

**IV. Noslēguma jautājumi**

30. Atzīt par spēku zaudējušiem Ministru kabineta 2002. gada 9. aprīļa noteikumus Nr. 148 "Komercakta un vispārējā parauga akta sastādīšanas noteikumi" (Latvijas Vēstnesis, 2002, 56. nr.).

31. Noteikumi stājas spēkā 2020. gada 1. novembrī.

Ministru prezidents A. K. Kariņš

Satiksmes ministrs T. Linkaits